บลจ.แห่ขายกองตราสารหนี้
ลงทุนในบ้านผสมต่างประเทศซีไอเอ็มบี6เดือนสูงสุด3.4%
14 มี.ค. 2555

ลงทุนในบ้านผสมต่างประเทศซีไอเอ็มบี6เดือนสูงสุด3.4%
บลจ.แห่ขายกอง ตราสารหนี้ลงทุนทั้งในและต่างประเทศ “กสิกร” เน้นบราซิล 1 ปี ชู 3.9% “ซีไอเอ็มบี” 6 เดือน จ่าย 3.4%
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ภาพรวมอัตราผลตอบแทนจากการลงทุนในเงินฝากและตราสารหนี้ต่างประเทศยังให้ผลตอบแทนในรูปสกุลเงินบาท หลังปิดความเสี่ยงจากอัตราแลกเปลี่ยนค่อนข้างดี เมื่อเทียบกับการลงทุนในประเทศ ซึ่งผลตอบแทนของเงินฝากและตราสารการเงินระยะสั้นของสถาบันการเงินไทยยังทยอยปรับลดลงตามอัตราดอกเบี้ยนโยบาย 
บริษัทจึงออกกองทุนเปิดกรุงไทยธนทรัพย์ บี 30 ลงทุนตราสารหนี้ทั้งในและต่างประเทศ เสนอขายวันที่ 14-20 มี.ค. 2555 อายุ 6 เดือน ผลตอบแทน 3.35% ต่อปี
กองทุนเปิดกรุงไทยสมาร์ท อินเวส 3 เดือน 3 เสนอขายรอบใหม่ตั้งแต่วันที่ 12-16 มี.ค. 2555 อายุโครงการ 3 เดือน ลงทุนในตราสารหนี้เอกชน เงินฝากและตราสารหนี้สถาบันการเงินในประเทศ ผลตอบแทน 2.9% ต่อปี 
กองทุนเปิดกรุงไทยเอฟไอเอฟ เพิ่มค่า 2 เสนอขายถึงวันที่ 16 มี.ค. 2555 อายุ 12 เดือน ลงทุนในตราสารหนี้ต่างประเทศและเงินฝากประจำธนาคารต่างประเทศ ผลตอบแทนประมาณ 4% ต่อปี โดยจะป้องกันความเสี่ยงจากอัตราแลกเปลี่ยนทั้งจำนวนสำหรับเงินลงทุนต่างประเทศ 
น.ส.ยุพาวดี ตู้จินดา ผู้ช่วยกรรมการผู้จัดการ บลจ.กสิกรไทย เปิดเผยว่า บริษัทอยู่ระหว่างเสนอขายกองทุนเปิดเค ตราสารหนี้ต่างประเทศ 1 ปี วาย ผลตอบแทนหลังหักค่าใช้จ่ายอยู่ที่ 3.90% ต่อปีและกองทุนเปิดเค ตราสารหนี้ต่างประเทศ 6 เดือน จี ผลตอบแทนหลังหักค่าใช้จ่ายอยู่ที่ 3.35% ต่อปี ทั้ง 2 กองทุนจะลงทุนส่วนใหญ่ในตราสารหนี้ประเทศบราซิล ป้องกันความเสี่ยงอัตราแลกเปลี่ยน 
นอกจากนี้เปิดขายกองทุนเปิดเค คุ้มครองเงินต้น ตราสารหนี้ไทย 3 เดือน เอซี ผลตอบแทน 2.7% ต่อปี ลงทุนพันธบัตรรัฐบาลไทย ทั้ง 3 กองทุนเปิดขายถึงวันที่ 19 มี.ค.นี้
นายอนุสรณ์ บูรณกานนท์ กรรมการผู้จัดการ บลจ.ซีไอเอ็มบีพรินซิเพิล กล่าวว่า บริษัทเสนอขายกองทุนเปิดซีไอเอ็มบี-พรินซิเพิล เอ็นแฮนซ์ ตราสารหนี้ 6M8 อายุ 6 เดือน ลงทุนตราสารหนี้ทั้งในประเทศและต่างประเทศ ผลตอบแทน 3.4% ต่อปี เสนอขายถึงวันที่ 13–15 มี.ค.นี้ 
บลจ.แอสเซท พลัส เปิดขายและรับซื้อคืนรอบใหม่กองทุนเปิดแอสเซท พลัส แอ็คทีฟตราสารหนี้ 1 ในวันที่ 14 มี.ค.นี้ ลงทุนพันธบัตรรัฐบาลและตั๋วแลกเงินในประเทศอายุ 3 เดือน ผลตอบแทน 3% ต่อปี และวันที่ 16 มี.ค. ขายกองทุนเปิดแอสเซท พลัส ทวีทรัพย์ 9 อายุ 6 เดือน ลงทุนพันธบัตรรัฐบาล เงินฝากตั๋วแลกเงินในประเทศและต่างประเทศ ผลตอบแทน 3.3% ต่อปี